Washingtonska noć i dan nakon napada (12/9/01) - 2001-09-12
Upadljivi kontrasti između Pentagona koji je tijekom dana još uvijek gorio i pustih avenija u središtu grada
Petnaest sati nakon najtežeg terorističkog napada u povijesti Washingtona, grad je prazan i napušten. Izvanredno stanje - u okviru kojega su gradjani pozvani da ostanu u svojim kućama – naišlo je na puni odjek. Dok se s jedne strane rijeke Potomac dim i dalje nadvija nad Pentagonom, s ove stranu rijeke su u punom sjaju – osvjetljeni kao i uvijek - spomenici bivšim predsjednicima: Washingtonu, Lincolnu i Jeffersonu. Bijela kuća – iz koje se predsjednik Bush prije nekoliko sati obratio naciji - takodjer u punom sjaju , ali je nedostupna, izolirana od vanjskog svijeta zabarikadiranim prilaznim ulicama i kordonima specijalne policije. Kao što su upadljivi kontrasti izmedju Pentagona koji još uvijek gori i reflektorima osvjetljenih spomenika, jednako su upadljivi i kontrasti izmedju stanja u središtu Washingtona u prvim satima nakon napada na Pentagon i potpuno napuštenih avenija Independence, Constitution i Pennsylvania. Jedini koji povremeno kvare potpuni spokoj washingtonskog centra prošle su noći bila policijska vozila – i to ne malobrojna. Njihove su ophodnje i te kako bile vidljive na svim križanjima, ispred svih ulaza u podzemne željeznice, poslovne zgrade, javne ustanove, veleposlanstva, a u najvećem broju oko Capitol hilla, i federalnih institucija. Tri i pol kilometara dugački Mall – koji od Kongresa vodi ka Bijeloj kući – nije više prostor “kontroliranog kaosa”, kako smo tu neopisivu gužvu nazvali u prethodnim emisijama, nego je to ove noći – kao nijedne druge - potpuno pusti prostor, na kojem nema nijednog, ni slučajnog, prolaznika. Washington i njegova predgradja, u kojima - inače - živi većina uposlenika glavnoga grada, povukli su se u kuće. Veliki tržni centri su zatvoreni ubrzo nakon napada na Pentagon. Malobrojni restorani koji su ostali otvoreni gotovo su prazni. Ljudi kao da još uvijek ne mogu vjerovati što se dogodilo u njihovom gradu i New Yorku, te uporno provjeravaju tu istinu gledajući, po ko zna koji, put televizijske snimke užasa.